Με την υπ αριθμόν Ν22/ 2018 απόφασή του το δικαστήριο έκανε δεκτή την αίτηση που είχε υποβάλλει η εταιρεία δια του συνηγόρου της Αλέξανδρου Λυκουρέζου και ανέστειλε την εκτέλεση της ατομικής ειδοποίησης του τελωνείου Ξάνθης για την πληρωμή προστίμου ύψους 38 εκατ. ευρώ (έχει φτάσει στα 44 εκατ. ευρώ αν συνυπολογιστούν οι προσαυξήσεις), για υπόθεση του 2009. Δηλαδή χρονική στιγμή πριν την εξαγορά της εταιρείας από τη Donskoy Tabak του ομίλου Σαββίδη το 2013.

Την αίτηση αναστολής είχαν υποστηρίξει και οι εργαζόμενοι στην εταιρεία, θεωρώντας πως ήταν ο μόνος τρόπος για να συνεχίσει τη λειτουργία της.

Όπως αναφέρει το voria.gr για την ισχύ του προστίμου ή όχι θα αποφανθεί το Συμβούλιο της Επικρατείας (ΣτΕ), που θα συνεδριάσει σε περίπου δύο μήνες. Ωστόσο, για να αποφευχθούν οι παρερμηνίες, θα πρέπει να σημειωθεί ότι σε δύο μήνες δεν θα εκδοθεί απόφαση, αλλά θα γίνει η πρώτη συζήτηση στο ανώτατο ακυρωτικό δικαστήριο της χώρας επί του θέματος.